als_Latn dik_Latn sag_Latn
Komisioni për Integrimin Europian miraton një projektligj të rëndësishëm
Komisioni për Integrimin Europian miratoi projektligjin “Për ratifikimin e Protokollit të marrëveshjes së Stabilizim – Asociimit, ndërmjet Këshillit të Ministrave të Republikës së Shqipërisë dhe Komuniteteve Evropiane e shteteve të tyre anëtare, në kuadër të anëtarësimit të Republikës së Kroacisë në Bashkimin Evropian.
Z. Taulant Balla, i cili sot drejtoi dhe mbledhjen e Komisionit, në cilësinë e nënkryetarit të këtij Komisioni, tha se ky është një projektligj i rëndësishëm, pasi pas aderimit të Kroacisë në Bashkimin Europian, Shqipëria duhet të ratifikojë të gjithë protokollet përkatëse.
“Këtu bëhet fjalë për Protokollin e marrëveshjes së Stabilizim – Asociimit. Mua më vjen keq që opozita bojkoton punën e Komisionit të Integrimit Evropian, kur diskutohet një projektligj kaq i rëndësishëm, që është në kuadër të aspiratës historike të shqiptarëve për integrimin evropian. Megjithatë, është zgjedhje e deputetëve të PD-së, që me nevojë apo pa nevojë, të bojkotojnë punën e Komisionit të Integrimit Evropian. Ne do të vazhdojmë përpara”, tha z. Balla.
Përfaqësuesi i Ministrisë së Integrimit gjatë fjalës së tij, sqaroi projektligjin. Ai shtoi se: “Projektligji synon një përshtatje të Marrëveshjes së Stabilizim – Asociimit, ndërmjet Shqipërisë dhe Komuniteteve Evropiane e shteteve të tyre anëtare. Kjo përshtatje e marrëveshjes së Stabilizim – Asociimit kryhet për të reflektuar në këtë marrëveshje anëtarësimin e Kroacisë në Bashkimin Evropian me efekt nga data 1 korrik 2013. Kjo është edhe data kur kanë filluar që të zbatohen edhe këto ndryshime në Marrëveshjen e Stabilizim – Asociimit. Këto ndryshime kanë për qëllim ruajtjen e tregtisë tradicionale ndërmjet Shqipërisë dhe Kroacisë. Me tregti tradicionale është patur parasysh tregtia mes Shqipërisë dhe Kroacisë për periudhën 2009-2011. Kjo ka rëndësi përsa i përket kuotave që janë ndryshuar në Marrëveshjen e Stabilizim – Asociimit”.
als_Latn als_Latn als_Latn als_Latn als_Latn